Synnøve Liaaen Jensen

Synnøve Inga Liaaen Jensen (1932–2022) var en norsk kjemiker og professor emeritus ved Norges teknisk-naturvitenskapelige universitet (NTNU) i Trondheim. 

I 1955 fullførte Jensen utdanning som sivilingeniør ved Norges tekniske høgskole (NTH). Hun avla i 1963, som den første kvinne i Norge, dr.techn.-graden. Hun ble i 1970 utnevnt til professor i organisk kjemi ved NTH og var institusjonens første kvinnelige professor.«Jubilanter», Aftenposten, 1. mars 1997, s. 13. Jensens fagfelt var organisk kjemi. Hun arbeidet særlig innen naturstoffkjemi og forsket på fargestoffet karotenoider.

Jensen mottok en rekke æresbevisninger for sitt arbeid. Hun ble i 1982 innvalgt som medlem av Det Norske Videnskaps-Akademi. I 1988 fulgte medlemskap i Norges Tekniske Vitenskapsakademi. Jensen ble i 1986 utnevnt til æresdoktor ved Universitetet i Zürich. I 1994 ble hun tildelt Guldberg-Waage-medaljen av Norsk Kjemisk Selskap «for sine systematiske og banebrytende arbeider omkring biosyntese, isolasjon og strukturbestemmelse av karotenoider. Gjennom omfattende spektroskopiske undersøkelser og ved hjelp av partial- og totalsynteser har hun bestemt strukturen av et stort antall slike forbindelser».«To professorer ved NTH hedret», Aftenposten, 19. april 1994, s. 10. 

Hun ble i 2008 utnevnt til kommandør av St. Olavs Orden «for hennes innsats som forsker og rollemodell.»Tildelinger - Synnøve Liaaen Jensen - kongehuset.no

 Referanser 

 Eksterne lenker 

 Synnøve Liaaen Jensens DVD-intervju finnes ved NTNU Universitetsbiblioteket 

Kategori:Norske kjemiprofessorer
Kategori:Professorer ved NTNU
Kategori:Medlemmer av Det Norske Videnskaps-Akademi
Kategori:Guldberg og Waage-medaljen
Kategori:Kommandører av St. Olavs Orden
Kategori:Personer fra Ålesund kommune
Kategori:Alumni fra NTH